A BIZOTTSÁG HATÁROZATA
(2005. december 23.)
a transzeurópai hagyományos vasúti rendszer „járművek - zaj” alrendszerére vonatkozó átjárhatósági műszaki előírásról
(az értesítés a C(2005) 5666. számú dokumentummal történt)
(EGT vonatkozású szöveg)
(2006/66/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hagyományos transzeurópai vasúti rendszer kölcsönös átjárhatóságáról szóló, 2001. március 19-i 2001/16/EK európai parlamenti és tanácsi irányelvre (1) és különösen annak 6. cikke (1) bekezdésére,
mivel:
(1)
A 2001/16/EK irányelv 2. cikke c) alpontjával összhangban a hagyományos transzeurópai vasúti rendszer strukturális és funkcionális alrendszerekre oszlik.
(2)
Az irányelv 23. cikke (1) bekezdésének megfelelően a „zaj” alrendszerre ki kell dolgozni a kölcsönös átjárhatóság műszaki előírásait (ÁME).
(3)
Az ÁME létrehozásának első lépéseként a közös képviseleti testületként jelölt Vasutak Kölcsönös Átjárhatóságának Európai Szövetsége (AEIF) egy ÁME-tervezetet készít.
(4)
Az irányelv 6. cikke (1) bekezdésének megfelelően az AEIF megbízást kapott a „zaj” alrendszerre vonatkozó ÁME-tervezet kidolgozására. Ennek az ÁME-tervezetnek az alapparamétereit a 2001/16/EK irányelvben említett, a „zajártalom”, a „teherkocsik”, valamint a „fuvarozási szolgáltatások telematikai alkalmazásai” átjárhatósági műszaki előírásai alapvető paramétereinek meghatározásáról szóló, 2004. április 29-i 2004/446/EK bizottsági határozat (2) fogadta el.
(5)
Az alapparaméterek alapján létrehozott ÁME-tervezetet egy bevezető jelentés is kísérte, mely az irányelv 6. cikke (5) bekezdésében meghatározott költség-haszon elemzést is tartalmazta.
(6)
Az ÁME-tervezetet a bevezető jelentés fényében megvizsgálta a transzeurópai nagy sebességű vasúti rendszer kölcsönös átjárhatóságáról szóló, 1996. július 23-i 96/48/EK tanácsi irányelv (3) 21. cikke alapján létrehozott bizottság.
(7)
A 2001/16/EK irányelv és az ÁME-k a felújításokra vonatkoznak, de a karbantartással összefüggő alkatrészcserékre nem. A tagállamokat azonban arra biztatják, hogy amikor módjukban áll, és ahol a karbantartással összefüggő munka mértéke indokolttá teszi, alkalmazzák az ÁME-t a karbantartással összefüggő alkatrészcserékre.
(8)
A járművek zajára vonatkozó ÁME csak olyan esetben kéri egyedi technológiák vagy műszaki megoldások használatát, ahol ez feltétlen szükséges a transzeurópai hagyományos vasúti rendszer kölcsönös átjárhatóságának eléréséhez.
(9)
Az ÁME a vonatkozó tervezet készítésének idején fellelhető legjobb szakértői tudáson alapul. A technológiában történt előrelépések, illetve a működési, biztonsági vagy társadalmi követelmények szükségessé tehetik az ÁME módosítását vagy kiegészítését. Adott esetben a 2001/16/EK irányelv 6. cikke (3) bekezdésének megfelelően felülvizsgálati vagy korszerűsítési eljárást kezdeményeznek.
(10)
Az innováció ösztönzésére, és a megszerzett tapasztalat figyelembevételére az ÁME-t rendszeres időközönként vizsgálják felül. Ez a rendelkezés az ÁME 7. fejezetében szerepel részletesen.
(11)
A hagyományos vasúti járművek jelenleg létező, nemzeti, kétoldalú, több nemzetet érintő, illetve nemzetközi megállapodások szerint működnek. Fontos, hogy ezek a megállapodások ne akadályozzák a kölcsönös átjárhatóság felé vezető jelenlegi és jövőbeli fejlődést. Ezért szükséges, hogy a Bizottság megvizsgálja a megállapodásokat annak meghatározása érdekében, hogy a határozatban szereplő ÁME felülvizsgálatra szorul-e.
(12)
A zavar elkerülése érdekében szükséges kijelenteni, hogy a 2004/446/EK határozat azon rendelkezései, amelyek a transzeurópai hagyományos vasúti rendszer alapparamétereire vonatkoznak, hatályukat vesztik.
(13)
E határozat rendelkezései összhangban vannak a 96/48/EK tanácsi irányelv 21. cikke által létrehozott bizottság véleményével,
ELFOGADTA EZT A HATÁROZATOT:
1. cikk
A 2001/16/EK irányelv 6. cikke (1) bekezdésében említett transzeurópai hagyományos vasúti rendszer „zaj” alrendszerével kapcsolatos átjárhatósági műszaki előírást (a továbbiakban: ÁME) e határozat melléklete szerint kell megalkotni.
Az ÁME-t a 2001/16/EK irányelv I. mellékletében meghatározottak szerint teljes mértékben kell alkalmazni a transzeurópai hagyományos vasúti rendszer járműveire.
2. cikk
A melléklet 7. fejezetében meghatározottak szerint az ÁME kétlépcsős megközelítést tartalmaz. A 7. fejezetben előírt rendszeres felülvizsgálati mechanizmus sérelme nélkül, e határozat hatálybalépésének napjától számított legkésőbb hét éven belül a Bizottság a 96/48/EK irányelv 21. cikkével létrehozott bizottságnak átad egy jelentést, és amennyiben szükséges, javaslatot tesz a melléklet 7.2. részének felülvizsgálatára.
3. cikk
Ahol a megállapodások zajkibocsátási határértékekkel kapcsolatos követelményeket tartalmaznak, a tagállamok e határozat hatálybalépésétől számított hat hónapon belül kötelesek értesíteni erről a Bizottságot. A megállapodástípusok, amelyekről értesítést kell küldeni:
a)
nemzeti megállapodások a tagállamok és vasúti vállalkozások vagy infrastruktúra-működtetők között, amelyek vagy állandó, vagy ideiglenes jellegűek, és amelyeket a szándékolt szállítási szolgáltatás nagyon egyedi vagy helyi jellege tesz indokolttá;
b)
kétoldalú vagy többoldalú megállapodások vasúti vállalkozások, infrastruktúra-működtetők vagy biztonsági hatóságok között, amelyek helyi vagy regionális szinten jelentős mértékben biztosítják a kölcsönös átjárhatóságot;
c)
nemzetközi megállapodások egy vagy több tagállam, és legalább egy harmadik ország között, illetve tagállamok vasúti vállalkozásai vagy infrastruktúra-működtetői és legalább egy harmadik ország vasúti vállalkozásai vagy infrastruktúra-működtetői között, és amelyek helyi vagy regionális szinten jelentős mértékben biztosítják a kölcsönös átjárhatóságot.
4. cikk
A 2004/446/EK határozat azon rendelkezései, amelyek a transzeurópai hagyományos vasúti rendszer alapparamétereit érintik, hatályukat vesztik e határozat hatálybalépésének napjától kezdődően.
5. cikk
Ez a határozat hat hónappal a róla szóló értesítés megtételét követően lép életbe.
6. cikk
Ennek a határozatnak a tagállamok a címzettjei.
Kelt Brüsszelben, 2005. december 23-án.